REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06–2/420-21

14. oktobar 2021. godine

B e o g r a d

ZAPISNIK

SA 41. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 14. OKTOBRA 2021. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Branimir Spasić, Darko Laketić, Luka Kebara, Ivana Nikolić, Nebojša Bakarec, Sandra Božić,Đorđe Milićević i Branimir Jovanović.

Sednici su prisustvovali zamenici članova Odbora: Violeta Ocokoljić, zamenik Veroljuba Matića, člana Odbora, Viktor Jevtović, zamenik Dragane Barišić, člana Odbora i Nina Pavićević, zamenik Uglješe Markovića, člana Odbora.

Sednici nisu prisustvovali članovi Odbora: Adam Šukalo, Veroljub Matić, Dragana Barišić, Miroslav Kondić, Uglješa Marković, Marina Raguš, Mira Petrović i Šaip Kamberi.

Na poziv predsednika Odbora, sednici su prisustvovali generalni sekretar Narodne skupštine, Veljko Odalović, pomoćnik generalnog sekretara Narodne skupštine, Dario Kukolj i načelnik Odeljenja za budžetske, finansijsko-računovodstvene i poslove javnih nabavki, Darinka Kupusinac Popović.

D n e v n i r e d:

- usvajanje zapisnika sa 39. i 40. sednice Odbora -

1. Utvrđivanje predloga izmena Skupštinskog budžeta za 2021. godinu koji je pripremio generalni sekretar Narodne skupštine (03 Broj: 400/607/21-6 od 13. oktobra 2021. godine).

Pre prelaska na rad po utvrđenom dnevnom redu, predsednik Odbora je predložio da se usvoje zapisnici sa 39. i 40. sednice Odbora. Odbor je jednoglasno, bez primedbi, usvojio zapisnike sa 39. i 40. sednice Odbora.

**Prva tačka dnevnog reda:** Utvrđivanje predloga izmena Skupštinskog budžeta za 2021. godinu koji je pripremio generalni sekretar Narodne skupštine.

Predsednik Odbora je zamolio generalnog sekretara Narodne skupštine, Veljka Odalovića, da obrazloži predlog izmena Skupštinskog budžeta za 2021. godinu koji je pripremio i dostavio Odboru na razmatranje i usvajanje.

Generalni sekretar je ukazao da su izmene Skupštinskog budžeta izvršene prema sugestijama Ministarstva finansija, kako bi se Budžet u ovoj godini uskladio sa realnim kretanjima, a istovremeno su unete i nove pozicije u cilju racionalnog raspolaganja sredstvima. Generalni sekretar je istakao da predmetna izmena Skupštinskog budžeta ne utiče na Budžet za sledeću godinu, budući da se skupštinski budžeti po pravilu, planiraju na period od tri godine, kao i da se uspostavljaju limiti na koje nije moguće uticati, kao što je limit na poziciji 411, gde se nalaze plate.

U nastavku izlaganja je izneo da su se pojavile još dve stavke u budžetu. Jedna se odnosi na iznos od 10 miliona dinara koji se odnose na troškove koji nastaju zbog radova na platou ispred Narodne skupštine, koji su izazvali dodatne troškove usluga prema Javnom parking preduzeću.

Generalni sekretar je objasnio da deset miliona dinara na poziciji 413 i na poziciji 417, iznose 11 miliona dinara, te je podsetio da je to posledica usklađivanja evidentiranja i realnog izveštavanja o stvarnim troškovima poslanika koji su bili tretirani kao lična primanja, što kako je ocenio, nije bilo stvarno i primereno. Iz tog razloga, kako je naveo, u koordinaciji sa Ministarstvom finansija sačinjen je nov način pozicioniranja troškova nastalih u skladu sa radno pravnim statusom poslanika. U nastavku je istakao da tih 11 miliona ne predstavljaju nove troškove i plaćanja već su oni klasifikovani na drugi način po troškovima i paušalima, odnosno radno pravnom statusu.

Diskusije nije bilo.

Odbor je na predlog predsednika Odbora jednoglasno utvrdio Predlog izmena Skupštinskog budžeta za 2021. godinu u visini od dve milijarde dvestašezdest šest miliona i šestotridesetjednu hiljadu dinara (2,266,631,000), koji će biti dostavljen u skladu sa Zakonom o Narodnoj skupštini i Poslovnikom, Ministarstvu finansija Republike Srbije.

\* \* \*

Sednica je završena u 12,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović